BILTEN PREPORUKA ZA TINEJDŽERE

Heeej!

BJELČIĆ, Ratko

Ovo je roman za mlade koji opisuje život tinejdžera - sportaša i sportašica. Uz gimnaziju koju pohađaju i svakodnevne treninge, počele su se događati neke čudne stvari. Pripreme su za Olimpijadu, ali se samo djevojkama, kandidatkinjama za natjecanje, događaju nesreće koje ih onesposobljavaju za nastup na Igrama. Što se to događa i tko sve stoji iza toga istražit će glavni lik romana kad i njegova djevojka doživi nesreću.
Stakleni dvorac
BRAJKO-Livaković, Maja
U velikoj dolini pored rijeke Neukrotive živjeli su Moruzi, narod koji je proizvodnju stakla doveo do savršenstva. Usred doline dizala se gora i na njoj Stakleni dvorac. U njemu je živio Vidoviti, najstariji od svih, genij u mnogim znanostima. Znanjem je imao moć nad Moruzima. No u svom tom znanju postojala je želja koju nikako nije mogao ostvariti. Želja za čarobnom formulom. Napitkom mladosti! Hoće li uspjeti ili će se krug života nad njim spojiti? Naravno da će Vidoviti uspjeti, on je bio jedinstven, poseban, jedan jedini. Uspio je, pomladio se i za njim svi oni koji su to željeli. Hoće li sve ići tako glatko? Što se to događa s njihovim Moruzinima? Zar su uistinu nestali? Hoće li Klo, Juma i Zang razbiti čaroliju velikog Vidovitog i vratiti osmijeh među Moruzima
Tajna crne kabanice
BUKOVICA, Jadranka

Trinaestogodišnja zagrebačka djevojčica Valentina provodi ljetne praznike u Lovranu. Njezina znatiželja, jedno je obično kišno poslijepodne, običnog ljetnjeg praznika pretvorila u nezaboravnu krimi pustolovinu prepunu neobičnih zapleta, zagonetki, odgonetki i neočekivanih raspleta. Pljačka pošte, kradljivac zaogrnut crnom kabanicom i s ogromnom kožnom torbom (kojega je Valentina jedno kišno poslijepodne i vidjela), tajanstveno imanje u Zahejima podno visoke litice,..., prijatelji koji pomažu u istrazi,..., samo su neke crtice iz ovog uzbudljivog romančića za mladež.
Kora od jabuke
KLEPAC, Jadranka
Odrastanje je tako složeno. Toliko pitanja od kojih boli glava. Što je to smrt? Je li to prestanak života ili samo promjena stanja. Pa zna li to uopće netko? Zna li netko točno putanju naše svijesti? Ili, ima li odgovora, makar i djelomično u nedokučivim teorijama kao što je ona o Velikom prasku, o početku početaka? Istina, kroz sve to se provlači ime jednog neotesanog Davora čiji poziv Dana željno iščekuje. Baš sada se morao odseliti u Ameriku! A možda i on nije njezin budući! Zato, ako želiš saznati ime svog budućeg dragog u noći punog mjeseca baci koru od jabuke oguljene u jednom komadu. Ako je dobro i u cijelosti oguljena, kora uvijek padne tako da tvori neko slovo. Postoji li vrhovna svemirska inteligencija? Postoji li uopće ljubav? Ili je to neka blesava kemija u mozgu? Ljudska izmišljotina! Je li Danina prijateljica Bruna u pravu kada kaže da ljubav ne postoji. Dana je otišla s razredom na izlet, na otok Krk. Tamo se dogodilo toliko toga. Od burne pustolovine do tajanstvenih stvari. Poslije Krka Dana je otkrila ljepotu iza tri točkice Davorova pisma. Neće više bacati koru od jabuke da bi saznala inicijale nečijeg imena. I Bruna više nije ista. Više ne filozofira o smislu života, ulozi religije i postanku svemira. Sada se tajanstveno smješka i drži s Rokom za ruke.
Jadnorog
MACAN, Darko

Dražen je upravo ušao u pubertet, a zajedno s tim došli su i prištići. I to baš kad je odlučio prići curi koja mu se sviđa. Na bolan način shvatio je da to što mu raste nasred čela uopće i nije prišt, već pravi pravcati rog..."Jadnorog" je drugi dječji horor roman koji je napisan kao nastavak Macanovog "Dlakovuka". Nešto je "krvaviji" od prethodnika, no iako horor, ovaj roman obiluje i duhovitostima, te naravno mističnim zapletom borbe dobra i zla u magičnom svijetu. Radnja se događa na neobičnom mjestu i među neobičnim ljudima. Roman obiluje dječjim problemima na relacije voli me - ne voli me i uz originalan i komičan zaplet i nešto krvi, zadržao je svoju ležernost i pitkost.
Što cure govore? Što dečki govore?
PILIĆ, Sanja

Gledajući iz mog, ženskog kuta, bome život nije lagan. Mama se živcira, tata više nema živaca, a i ja se živciram podučavajući svog mlađeg brata. Šteta što su kraljevne živjele davno jer duže mi treba da se priviknem na ovaj i ovakav život. Shvatila sam da ljudi koje srećem ne znaju ništa o drukčijem, ljepšem životu. Onda nema ni smisla bilo kome govoriti da sam nekoć bila kraljevna. A možda moj mlađi brat i meni pomogne. Ponudio se dati mi instrukcije o tome kako biti manje zaljubljiva! Srećom tu je i Žana, moja najbolja prijateljica koja zna kada mi treba izliti lonac ledene vode na glavu... Na takav način, o takvim i sličnim temama razgovaraju cure u Sanjinoj novoj knjizi. A što dečki govore? Naravno o curama. Možda naučite kako ih osvojiti, kako nema smisla vjerovati u sudbinu već se dati u akciju. Ili možda kako se od zaljubljenog mulca preobraziti u zaljubljenog mudraca. Sretno!
RECI ne! : društveno neprihvatljivom ponašanju
Zbornik kratkih proznih književnih radova o društveno neprihvatljivom ponašanju. Književnici su obradili mnoge teme, poput: alkoholizma, narkomanije, zlostavljanja u obitelji, maloljetničke delikvencije i sl. Zašto? Da bi čitatelje potaknuli na razmišljanje
Gudački kvartet iz Bostona : priče za osnovce i srednjoškolce

TOMAŠ, Stjepan

Zbirka priča sa problemima odrastanja djece i mladeži u našem, današnjem svijetu, sadrži dva ciklusa priča: devet "Vedrih priča" i isto toliko priča u drugom, "mračnijem" ciklusu, nazvanom "Razotkrivanja". U "Razotkrivanju", kao da čitamo priče iz crne kronike (silovanje maloljetnice u priči "Autostopistica", smrt mladića i djevojaka zbog prebrze vožnje i alkoholiziranog stanja nakon noćne veselice u priči "Smrt u kombiju", problem homoseksualizma u priči "Nakon Gay Pridea", prva pljačka, zabranjena ljubav, . . . ). Ispripovijedane živo i uvjerljivo, umjetnički dorađene, mladim čitateljima su ponuđene kao poruka, ali i svojevrsna pouka.
Watership Down

ADAMS, Richard

Ovaj bezvremenski roman za sve generacije temeljen je na kratkim pričicama koje je autor pričao svojoj djeci tijekom izleta u prirodu, a naslov romana ime je brijega u engleskom sjevernom Hampshireu u blizini mjesta gdje je odrastao. Herojska fantastična priča prikazuje odiseju grupice zečeva koji bježe iz velike zajedničke podzemne nastambe kojoj prijeti uništenje. Mali, hrabri, antropomorfizirani junaci ovog romana nakon mnogih opasnosti koje putem savladaju pronalaze novi dom, no ni tada ne prestaju njihova iskušenja. Ova sjajno ispričana priča privući će svojom slikovitošću i dinamikom djecu i mlade, a bogatstvom opisa okoliša te kulture, jezika, poezije i mitologije zečjeg društva doprijet će i do odraslih čitatelja.
Sutra je novi dan : sjećanja dječaka ratnika
BEAH, Ishmael
Knjiga Ismaela Beaha, mladića iz Sierra Leonea, koji je preživo nekoliko godina građanskog rata koji je bijesnio njegovom zemljom. Autor u knjizi donosi priču o tome kako je u dobi od dvanaest godina počeo ratoviti, te je bio samo jedan od desetine tisuća djece iz Sierra Leonea koji su sudjelovali kao vojnici u građanskom ratu. Kada je imao trinaest godina regrutirala ga je državna vojska, a on je otkrio da je sposoban za najstrašnije zločine. Na njegovu sreću, u dobi od šesnaest godina iz borbe ga je izvukao UNICEF, te je zahvaljući njima uspio ponovno izgraditi svoju ličnost i preseliti se u SAD.
Kako upropastiti ljetne praznike
ELKELES, Simone

Za šesnaestogodišnju Amy svijet će se obrnuti naglavce kada sazna da je njezin biološki otac, s kojim se čuje samo povodom rođendana, namjerava tijekom ljetnih praznika povesti u Izrael. Ta "državica na Bliskom istoku u kojoj je uvijek neka frka" odjednom se ukazuje kao daleka zemlja u kojoj ima bolesnu baku i gdje će njen dom biti - mošav. Međutim, početni užas kada otkrije da "mošav" nije hebrejski naziv za shoping centar i da je svoju američku udobnost zamijenila za kuću s jednom kupaonicom koju dijeli s još sedmoro članova svoje obitelji, postupno će istiskivati spoznaja da ostatak obitelji zapravo nije tako loš, da život bez mobitela nije katastrofalan, da se i bez najbolje prijateljice Jessice sasvim dobro provodi, da je možda na pomolu nova ljubav i da zapravo ne želi napustiti Izrael...
Kameno Srce

FLETCHER, Charlie
George, dvanaestogodišnjak, u nastupu bijesa odlomio je skulpturu zmaja sa zida Prirodoslovnog muzeja. Nije ozlijedio ruku ali se dogodilo nešto nevjerojatno. Kameni Pterodaktil počeo se odvajati od kamenog muzejskog pročelja gledajući ga slijepom mržnjom i golemom glađu. Stvor se otkinuo od pročelja a George se dao u bijeg. Pterodaktil ga je slijedio. Otpočela je Georgeova noćna mora. Slijedit će nevjerojatni događaji u kojima se kipovi i kamene skulpture kreću i bore. Svijet Londona se raslojava. Nepomična bića kreću se, love i ratuju. Tko su Georgeovi pomagači upoznat ćete u uzbudljivom romanu prepunom neobičnih avantura.
Smrt od tinte : završetak trilogije Svijet od tinte : s

autoričinim ilustracijama

FUNKE, Cornelia

Završetak fantastične trilogije Svijet od Tinte, u kojoj se kroz bogatu radnju i niz uzbudljivih događaja isprepliću sudbine stvarnih i oživljenih likova iz priča. Elinor je usamljena jer su je napustila tri voljena bića: djevojčica, zapravo sada već djevojka Maggie, njezin otac Mo i majka Reza. Oni se naime nalaze u Ombri, čudesnom i sasvim drugačijem svijetu prepunom opasnosti. Reza je trudna i želi napustiti Ombru, ali Maggie je zaljubljena u Farida i ne želi otići kao i njezin otac koji je u međuvremenu zavolio Svijet od Tinte i koji želi do kraja odigrati svoju ulogu. Orfej (pjesnik i čitač) namjerava zavladati Ombrom i postati moćan, jer smatra da je u Svijetu od Tinte dovoljan samo jedan čudousti, pa se zbog toga želi rješiti Mooa (Mortimera). Na još jednog čitača Fenoglia, Orfej više ne računa jer drži da će njegov mozak ionako uništiti alkohol. Orfej šalje Mortimera u carstvo mrtvih kao zamjenu za Lakoprstog jer njegova priča još nije ispričana do kraja, ali Smrt traži od Mortimera da mu u zamjenu za Lakoprstog dovede Zmijsku Glavu . . .
Stravično selo
HANDLER, Daniel

Sedmi nastavak priče o Violeti, Klausu i Sunčici - siročićima Baudelaireovih. Pomisao da bi im za skrbnika mogli dodijeliti ne više jednu osobu već cijeli jedan gradić u siročićima je izazvala priličnu nervozu. Jedino utješno bilo je to što su pretpostavljali da ukoliko bi se za njih brinulo cijelo selo, možda bi bili sigurniji no ikad od grofa Olafa, opakog progonitelja i lovca na njihovo nasljedstvo. Ali neugodnostima za ovu jadnu dječicu nikad kraja. Čekaju ih vrane selice, razjarena rulja, uhićenje nedužnih ljudi, zatvorska ćelija de luxe kategorije i krajnje bizarni šeširi . . .
Tajni ključ svemira

HAWKING, Lucy

George je tipičan mladić koji bi volio imati svoje računalo, no ima roditelje koji baš i nisu skloni suvremenoj tehnologiji. Stoga se George sprijateljuje sa susjedima - znanstvenikom Ericom i njegovom kćeri Annie, koji pak posjeduju superračunalo - najnaprednije na svijetu - Cosmos. Tu počinje pustolovina, jer Cosmos vas može u svakom trenutku prebaciti u bilo koji kutak svemira. Tako George kreće na vrtoglavu vožnju kroz svemirski beskraj. Knjiga se čita u jednom dahu, a vrijednost joj je i to što sadrži mnoge zadivljujuće znanstvene činjenice o svemiru i planetima. Spominje i najnovije ideje Stephena Hawkinga o crnim rupama. Dakle, to je znanstveno-pustolovni roman za mladež iz kojega možemo i naučiti ponešto o svemiru.
Ledeni zmaj

MARTIN, George R. R.

Najslavniji pisac fantastike našeg doba, donosi nam nezaboravnu priču o hrabrosti, odanosti i žrtvi. Legenda je to o strašnom ledenom zmaju, koji je za sobom ostavljao zaleđeni i mrtvi krajolik. Bio je velik, leden i strašan i nitko ga nije mogao poraziti, a ljudi su ga se bojali jer je bio od one vrste koja se nije dala pripitomiti. No djevojčica Adara, koja se rodila na najhladniji dan u povijesti, nije se bojala hladnoće, a niti ledenog zmaja. Dapače, voljela ga je. S četiri godine ga je prvi put dotaknula, s pet je zajahala njegova ledena leđa. A sa sedam godina, jednog mirnog ljetnog jutra, ona i njeno selo doživljavaju napad neprijateljskih vatrenih zmajeva, koji pustoše zemlju paleći je. Neki mještani bježe na jug, no djevojčica ostaje osjećajući da bi jedino ona i njen prijatelj mogli spasiti zemlju od uništenja.
Praskozorje

MEYER, Stephenie

U četvrtom, završnom nastavku iznimno popularnog serijala "Sumrak" obitelj Cullen priprema se za vjenčanje Edwarda, vječnog sedamnaestogodišnjaka, i Belle Swan, pripadnice ljudske vrste, koja će neposredno nakon mature, ulaskom u obitelj Cullen, pristupiti dugotrajnom procesu preobrazbe u vampiricu. Međutim, ova će Bellina metamorfoza prekršiti osnovni uvjet vjekovnog mira između Cullenovih i prastanovnika Forksa, indijanskog plemena Quilente...
Oklopnici

PYLE, Howard

 Radnja romana (povijesne fikcije) odigrava se u Engleskoj u petnaestom stoljeću. Glavni junak je mladić Myles Falworth  koji je kao osmogodišnji dječak morao sa obitelji napustiti svoj dvorac Falworth jer je njegov otac, slijepi lord Reginaldo Gilberto Falworth, kao odani zastupnik i savjetnik kralja Richarda, nepravedno optužen za izdaju, osramoćen i protjeran sa  posjeda. Jedina nada za povrat obiteljske zemlje i časti sada je na mladom Mylesu, koji se obučava za viteza, kako bi u borbi pokazao da je istina na njegovoj strani. Klasična priča o viteštvu prvi put tiskana još 1892. godine, i danas na uzbudljiv i zanimljiv način poučava mlade čitatelje vrlinama kao što su hrabrost, lojalnost, ustrajnost i velikodušnost.

Bajke barda Beedlea
ROWLING, Joanne Kathleen

Svaka od pet osebujnih priča u “Bajkama barda Beedlea” čarobna je na svoj način, ali sve čitatelju oduzimaju dah majstorskim spajanjem smiješnog i pogibeljnog. U popratnim komentarima koje potpisuje profesor Dumbledore uživat će i bezjaci i čarobnjaci, jer se među profesorovim promišljanjima o dubljem značenju bajki mogu pronaći i mnoge pikanterije o životu u Hogwartsu
Fizik

SAGE, Angie

Bio je dovoljan samo jedan nepromišljen korak Silasa Heapa da se oslobodi duh zle kraljice Etheldredde petsto godina nakon njene smrti. Oslobođena kraljica sada ima novi dijabolični plan – vječni život koji će joj omogućiti Jennina suradnja, nestanak Septimusa i pomoć sina Marcellusa Pyea poznatog alkemičara i fizičara. A kako Ethldreddin plan uključuje Jennu i Septimusa, onda će uključivati i Nickoa, Alther Mella, Beetlea, Sarah, Silasa i ostale stare znance poznate nam iz "Magike" i "Moći letenja". Treća knjiga o putovanju malog čarobnjaka ispričana s puno humora, omogućuje zavirivanje u tajne alkemije i fizike...
Zmajske kronike : izgubljeni dnevnici Velikog čarobnjaka Septimusa Agoriusa
SANDERS, Malcom

Epsko putovanje, prepuno različitih dramatičnih susreta. U knjizi se detaljno opisuju pokušaji da se ulove i ubiju brojni zli zmajevi. Dijelom je to pustolovna priča, a dijelom enciklopedija o tim nevjerovatnim bićima, temeljena na vjernoj reprodukciji dnevnika Velikog čarobnjaka Septimusa Agoriusa koji je živio na dvoru Malacana di Sandoriusa i koji se prema njegovoj posljednjoj želji upustio u zastrašujući pothvat lova na zmajeve. Jedinstvena knjiga, vrlo raskošno opremljena i ilustrirana, namijenjena svim lovcima na zmajeve širom svijeta.
Kradljivica knjiga

ZUSAK, Markus

Priču koja se odvija tijekom Drugoga svjetskog rata priča Smrt – uviđavna, cinična, sustavna, suosjećajna, neizbježna - osobno. Mala kradljivica, posvojena devetogodišnja Liesel, postaje opsesija Smrti i ova ju prati od prve krađe – kad djevojčica ukrade pogrebnikov priručnik na posljednjem ispraćaju vlastitog brata – do pisanja vlastite knjige koja će joj na kraju spasiti život. Ukradene knjige čine osnovu romana na koju se nadograđuju tople, životne priče o ljudima koji vode osobne male ratove s odrastanjem, nacizmom, odanošću i gubitkom.
Sve što dečki trebaju znati : informacije i savjeti za

najosjetljivije godine života
AUSFELDER, Trude

Knjiga je svojevrsni informativni savjetnik za najosjetljivije doba odrastanja, o trenutku kad dječaci postaju muškarci. Knjiga je namjenjena pubertetlijama koji nemaju odgovore na sve promjene koje se odvijaju u njihovim tijelima i koji traže odgovore na pitanja o prvim zaljubljenostima, odnosu s roditeljima i seksualnim odnosima.
Sve što djevojke trebaju znati : informacije i savjeti za najosjetljivije

godine života
AUSFELDER, Trude

Knjiga namijenjena djevojkama u najosjetljivijm godinama odrastanja. U njoj se mogu pronaći jasni odgovori na sva pitanja koja jednu tinejđericu muče, a koja ne mogu raspraviti s roditeljima ili prijateljicama. Što se događa s vašim tijelom, kada je pravi trenutak za spolni odnos, mora li mjesečnica biti bolna, znači li ljubav dečku isto što i djevojci, kako se zaštititi od zaraznih bolesti, kada je čovjek homoseksualan i još bezbroj odgovora i pitanja naći će se u ovoj knjizi s namjerom da pomogne djevojkama u otkrivanju i razumijevanju onoga što ih pogađa. Na kraju knjige nalazi se opširan adresar središta za pomoć mladima u nevolji koji postoje u Hrvatskoj.
Tisuću uzbudljivih eksperimenata

BOSCH, Gerald
Može li se kuhati u papirnatoj čaši? Pluta li metal doista na vodi? Kako se pomoću krumpira može pokretati sat? Odgovore na ova i mnoga druga zanimljiva pitanja iz fizike, kemije i biologije, radoznali mladi istraživači naći će u knjizi koja donosi opise stotinjak pokusa iz prirodnih znanosti. Uz svaki pokus navodi se cilj izvođenja, popis potrebnog pribora i materijala, postupak izvođenja, rezultat pokusa i objašnjenje ispitivane pojave.
6 najvažnijih odluka u tvom životu : vodič za tinejdžere
COVEY, Sean
U savjetniku za mlade temeljenom na znanstvenim spoznajama a ilustriranom životnim pričama tinejdžera, stripovima, upitnicima, testovima, citatima i zabavnim tekstovima, autor upućuje kako donijeti dobre i mudre odluke koje se odnose na školu, prijatelje, roditelje, ljubav i seks, ovisnosti, i sliku o sebi. Kratkim tekstom o sedam ključnih navika, daje pak okvir tj. upućuje u način razmišljanja koji pomaže da se problemi riješe bolje i brže.
Ratnici : taktike, trijumfi i istina o najvećim borcima u

Povijesti
HARPUR, James
Kreativno i maštovito dizajnirana i ilustrirana knjiga sadrži opise bitaka, junaštva, oružja i taktika ratničkih naroda, prikazuje razne vrste ratnika i upoznaje nas sa istaknutim ratničkim ličnostima. Prikazani su drevni Asirci, Spartanci, Kelti, Rimljani, Vikinzi, Mongoli, Azteci i Zului; gladijatori, samuraji, nindže i srednjovjekovni vitezovi te pojedini veliki ratnici poput Aleksandra Makedonskog. Postoji vremenska lenta događanja.
KNJIGA znanja s internetskim vezama
Knjiga enciklopedijskog tipa, u nizu ilustriranih članaka sadrži podatke s različitih područja: znanosti i tehnike, astronomije, geologije, biologije, zemljopisa, povijesti... U nekim dijelovima knjige nalaze se upute za pokuse i aktivnosti koji doprinose boljem shvaćanju opisanih pojava i zakonitosti. U člancima se daju adrese posebno izabranih internetskih stranica koje pomažu da se na zabavan način prošire znanja o temama iz knjige.
NOVAK, Iva. Bogovi i junaci u grčkoj i rimskoj mitologiji

Podaci i zanimljivosti o dvanaest glavnih grčkih i rimskih bogova i božica te ostalim bogovima i božicama, junacima i mitskim bićima. Osim životopisa, za svakoga od glavnih bogova navode se simbol i osobitost, svetište, svetkovine, područje djelovanja, rodbinske veze te biljke i životinje koje se dovode s njima u vezu.
OD Jeruzalema k svim narodima : širenje kršćanstva u prvim stoljećima

Katalog izložbe " Od Jeruzalema k svim narodima" za temu ima širenje kršćanstva u prvim stoljećima. Njezina izvorna verzija plod je suradnje prestižnih znanstvenih i muzejskih ustanova. Ta jedinstvena izložba na jednome mjestu je sabrala preko četiri stotine iznimnih arheoloških nalaza i predstavljala je jednu od najvažnijih izložbi posvećenih kršćanskoj arheologiji.
Meko okidanje

BITENC, Jadranko

 Priča iz romana prati razorno djelovanje droge na mlade, protagoniste u lancu dobavljač – konzument, umrežavanje interesa, posljedice za pojedinca i okolinu i isprepletenost njihovih sudbina koje započinju neostvarenim potencijalima narkomana. Koristeći riječi iz žargona narkomana, neizbježne anglizme, udubljivanje u obiteljsku i društvenu problematiku te ambijent, autor stvara uvjerljivu priču o drogi koja je uvijek i neupitno tragična po sve sudionike!

Hrvatske legende

HITREC, Hrvoje

Priče-legende iz pera hrvatskoga književnika Hrvja Hitreca o važnim događajima iz povijesti Hrvata. Središnji motivi su povijesne zgode"od stoljeća sedmog" do danas, potom religijske teme te raznovrsne mjesene legende, posebice one iz zagrebačkog života. Knjigu je ilustrirao Dušan Gačić.

Tajna Titana Horvata : uzbudljivi roman za djecu i

sve ostale
KOVAČEVIĆ, Hrvoje

Laci treba prijatelje. Hoće li ih steći u Simonu i Steli? Jesu li oni par? Oboje imaju nesređene obitelji. Laci ima oba roditelja ali ni on nije sretniji. Fred je dečko Steline mame. Nasilan je. Hoće li im Titan Horvat pomoći? Ali i njemu se nešto strašno dogodilo. Ipak, T.Horvat se razumije u dresuru pasa. A Atila, Fredov pas je savršeno dresiran. Hoće li ga uspjeti okrenuti protiv gospodara? Silvestrovo je. Laci je pozvao Simona i Stelu kod bake i djeda. Dolazi i njihov stari prijatelj T.Horvat sa svojom pričom, strahovima, ludostima. Hoće li ga ubiti noćas? U što je to Stela upala? Iz jedne noćne more u kojoj Fred, poočim, prijeti i uvodi red u njihove živote u noćnu moru T. Horvata. Hoće li nova godina sretnije započeti za Simona i Stelu, za njihove mame, za T. Horvata i za ostale likove iz krimića H. Kovačevića?

Dlakovuk

MACAN, Darko

Počinje nova školska godina u školi "Neruševac", a dolaskom novog učenika počinju i nove pustolovine. Što je neobično u tome? Pa, osnovna škola "Neruševac" zasigurno nije obična škola: nastavnici nisu onakvi kakvi se čine na prvi pogled, kava se pije slana, mačje glave prolaze posvuda, a hodnicima šetaju Osmorke i ne baš pitomi vukodlaci! U ovom horor roman(čić)u, začinjenom osebujnim humorom autora, mogu uživati mladi i svi koji se tako osjećaju.

Mario : petnaestogodišnji kapetan

OSMAK, Milan

Zadnji dio trilogije koju objedinjuju likovi Marija, Adriane i Jurja te njihovih roditelja. Radnja romana se događa u Malom Lošinju i Zagrebu. Mario mora povećati džeparac kad mu dođe zagrebačka ekipa: Adriana i Juraj. Zimske ferije ne provodi u krevetu već pomaže Barbi. Adriana koristi obiteljsku situaciju (otac joj živi u Malom Lošinju) ne bi li češće bila s Marijem. Mario voli Adrianu iako mu ponekad znaju iz glave izvirivati slike s Magrom u vrućem zagrljaju. Hoće li i s Adrianom biti tako? Neće! Adriana je još u osnovnjaku. Vrijeme prolazi. Adriana prepušta Marija suparnici. Zašto? Shvaća kako je s Marijem prohodala ali voli Jurja. Mario pada sve više pod čari strastvene Magre. Roman o mladenačkim ljubavim, prvim ljubavnim iskustvima, problemima i poslovima njihovih roditelja, ekološkim porukama, moralnim dilemama. Vrlo uvjerljivo opisan život u gradu i na otoku koji ne ostaje po strani od dodira najprljavijih poslova "dalekog" svijeta. Priču dodatno pojačava bogatstvo i raznolikost razgovornog jezika, jezika mladih i narječja. Roman o sazrijevanju i odrastanju.

Što mi se to događa?

PILIĆ, Sanja

 Maši nije lako. Škola je završila a užas se nastavlja. Putuje tati na more. A tata ima novu curu. Maša pati za skladnom obitelji. Na moru upoznaje tatinu curu koja je malo starija od nje. Prelijepa je a to nije lako progutati. Kupanje, sunčanje, upoznavanje Marka. Marko i opet Marko! Dolazi i Tomislav. Priznaje joj kako je on nepoznati udvarač koji joj je slao poruke. Zakasnio je. Maši se dogodio Marko. Njihova ljubavna priča nastavila se i poslije ljeta, u Zagrebu. A ona?! Sada shvaća puno bolje svoju obitelj i uopće joj ne smeta što je mala. Zapravo, više i nije tako malo. A pridruženi članovi se isto broje.

Pobuna Pauline P.

POLAK, Sanja

Treći nastavak romana o Paulini P. uvodi nas u njeno tinejdžersko doba. Dobra i poslušna mamina djevojčica otkriva da škola i učenje nisu baš sve u životu. Pronašavši mamin dnevnik iz vremenakad je mama bila stara kao sad Paulina P. započinje uzbudljivo razdoblje u kojem uspoređuje svoje i mamine događaje, probleme, maštanja...

Pet i pol minuta do zvona : priče iz razreda.
RUNDEK, Melita
Junaci ove knjige su tinejdžeri i kao takvi ponekad su zbunjeni i neodlučni, a ponekad jako hrabri. Znaju biti divni i velikodušni, ali i nesretni, puni problema i sumnji. Na njih u toj dobi vrebaju brojne opasnosti, ali ovi naši junaci uspijevaju sretno i spretno preživjeti svoj pubertet. Zbirka je to jednostavnih i duhovitih priča, koje vrlo ozbiljno i otvoreno progovaraju o problemima odrastanja, a to su u ovome slučaju prve ljubavi, droga, pušenje i alkohol.

Dnevnik prve ljubavi. 

ŠESTO Stipaničić, Silvija, Ratko Bjelčić

Dok Rea sanjari o prvoj ljubavi, Val je presretan što je dobio mobitel. Konačno! Dopisivat će se s prijateljem Markom. Ne samo s Markom! Možda s nekom ljepoticom usamljenog srca. Napiše poruku i pošalje. Poruka se otvori Rei u pravom trenutku. Val i Rea nastaviše dopisivanje. Hoće li se dopisivanje pretvoriti u ljubav? Na pomolu je još jedan par. Marko i Reina najbolja prijateljica, Vesna. Dnevnik jedne ljubavi, prve ljubavi kroz godišnja doba. Od SMS do e-maila, susreta i pravog hodanja. Hoće li njihova ljubav izdržati zamke, izazove, neostvarene želje? Hoće li ih rastaviti neki Igor, neka Ana - Višnja - Jagoda, Robi?

Pa, to je ljubav!
ŠESTO, Silvija
 Strašno je svaki dan pisati sastavke a još strašnije kada ih pregledava štreber iz razreda, Lovro. Hana je morala svojski zapeti, čak duplo nego ostali. Udovoljavati mami i tati uopće nije bilo lako jer su se razveli. Što je vrijeme više odmicalo sve manje ju je Lovro nervirao. On i njegovi komentari.Teško joj je izmišljati teme. O čemu da piše? Njezini sastavci nemaju naslov što Lovru smeta. Počela je pisati sve bolje sastavke. Hoće li on reći prof. iz hrvatskog da ih više i ne treba pisati? Čudan je, zamišljen. Otkriva da je i Lovro u sličnoj situaciji kao i ona. I njegovi roditelji su se rastali. Osjećaji prema njemu se mijenjaju. Odlazi tajno u napuštenu kuću svoga djeda. Zašto Lovro ne želi podijeliti probleme s njom. Hanu muči strašnja sumnja. Je li u pravu ili previše gleda televiziju pa joj je glava puna gluposti? Strašno je svaki dan pisati sastavke a još strašnije kada ih pregledava štreber iz razreda, Lovro. Hana je morala svojski zapeti, čak duplo nego ostali. Udovoljavati mami i tati uopće nije bilo lako jer su se razveli. Što je vrijeme više odmicalo sve manje ju je Lovro nervirao. On i njegovi komentari.Teško joj je izmišljati teme. O čemu da piše? Njezini sastavci nemaju naslov što Lovru smeta. Počela je pisati sve bolje sastavke. Hoće li on reći prof. iz hrvatskog da ih više i ne treba pisati? Čudan je, zamišljen. Otkriva da je i Lovro u sličnoj situaciji kao i ona. I njegovi roditelji su se rastali. Osjećaji prema njemu se mijenjaju. Odlazi tajno u napuštenu kuću svoga djeda. Zašto Lovro ne želi podijeliti probleme s njom. Hanu muči strašnja sumnja. Je li u pravu ili previše gleda televiziju pa joj je glava puna gluposti?

Vjetrovi lampeduze : pustolovni roman iz

pomorskog života
TODOROVSKI, Zvonko

 Ovaj avanturistički roman počinje vrlo mirno i nepredvidivo: boraveći na Hvaru tijekom zimskih praznika kod djeda, Marin odlučuje napisati dnevnik. Kroz Marinov dnevnik pratimo njegova razmišljanja o odabiru srednje škole i otkriće tajanstvene knjige na djedovu tavanu. Čitajući knjigu Marin otkriva neobičnu obiteljsku tajnu, a čitatelji saznaju kako su pomorci živjeli u 19. stoljeću.

Artemis Fowl - Vječni kod

COLFER, Eoin

Upotrijebivši ukradenu vilinsku tehnologiju, Artemis Fowl dizajnirao je supermoćno računalo koje bi u pogrešnim rukama moglo imati kobne posljedice, podjednako za ljudski kao i za vilinski svijet. Ali bez brige: Artemis ima briljantan plan. Pa nije valjda lud da upotrijebi takvo moćno oružje. Samo će ga pokazati beskrupuloznom američkom biznismenu povezanom s mafijom. Njegov tjelohranitelj Butler bit će cijelo vrijeme uz njega. Što bi, pod kapom nebeskom, moglo poći po zlu?

Treći roman u seriji o mladom Artemisu Fowlu, najprepredenijem mladom umu koji možete zamisliti, ponovio je uspjeh prvih dviju knjiga. U godini objavljivanja našao se u užem izboru za najprestižnije književne nagrade, a u Velikoj Britaniji proglašen je dječjom knjigom godine.
Luda od straha : Norina priča : djevojka sa psihijatrije.

FREY, Jana

Nora ima sedamnaest godina. Još s dvanaest umro joj je stric od strašne bolesti. Hoće li je i ona dobiti? Hoće li i ona umrijeti? Prije strica, davno prije, prije i njenog rođenja, umrla je i Lea, sestrica. Nori je bilo teško. Koliko li je mrzila smrt! Ali, umro je i njezin zamorac Roli i Tik-tak, njezin pas. I bake. Njezina svakodnevnica postala je preteška za nju, toliko da je pokušala sebi oduzeti život. Našla se u bolnici. "Vježbala" je kako izići na kraj sa smrću, prevladati strah u sebi. Našla je put kako s njima izići na kraj i malo pomalo vraćala se u život.

Krv od tinte : nastavak romana Srce od tinte
FUNKE, Cornelia

 Lakoprstom se konačno ispunila dugogodišnja želja: da ga se vrati u svijet kojemu pripada. No Orfej, čudousti koji ga je odčitao, prijevarom zadrži knjigu da bi je dao svojem nalogodavcu Basti. Farid kojeg Orfej nije htio odčitati zajedno s Lakoprstim, za pomoć se obraća Meggie. Ona ne može odoljeti zovu nepoznate, čarobne zemlje i oni se upute u Svijet od tinte da upozore Lakoprstog da se neprijatelji vraćaju. No Svijet nije onakav kakvog su očekivali. Fenoglio priznaje da se priča otela kontroli i počela rađati nepoznate, pa čak i zle likove. U međuvremenu, Orfej je u priču odčitao Moa, Rezu, Bastu i Mortolu, koja je željna krvi i osvete zbog Jarčeve smrti. Hoće li Meggie i Fenoglio zajedno moći zauzdati priču? Jesu li stanovnici Svijeta od tinte u pravu kada u teško ranjenom Mou vide spas, junaka iz novih Fenogliovih pjesama? I hoće li se ikada likovi vratiti u svjetove kojima pripadaju?

Olivin ocean

HENKES, Kevin

Olive i Martha su pohađale isti razred, no nisu se znale pobliže. Nakon Olivine pogibije Martha dobiva njezin dnevnik i čitajući ga spoznaje da su imale mnogo toga zajedničkog no da o tome nisu nikada razgovarale. Promišljajući o Olivi, u Marthi jača želja da postane spisateljica, te da osim toga ispuni Olivinu želju - vidi ocean. Praznici provedeni kod bake su vrijeme Marthina sazrijevanja, razmišljanja o životu i smrti, ali i o ljubavi prema bliskim osobama.

Morske priče

HOFFMAN, Alice

Morske priče sadrže dvije priče, Aquamarina i Indigo, prožete likovima i problemima tinejdžera u stvarnosti s primjesama čarolije i fantastike. Aquamarina je priča o Hailey i Claire koje su bile najbolje prijateljica. Claire se trebala odseliti i djevojčice su bile tužne zbog toga toliko da uopće nisu željele razmišljati o tome. Može li se kontrolirati vrijeme? Utjecati na budućnost? Mogu li posljednji dani kolovoza biti uzbudljivi ako znaš da te čeka rastanak? Oluja je sve promijenila. Morski valovi koje je donijela ostavili su nešto za sobom. Sirenu Aquamarinu. Hailey i Claire su nešto naučile. Ma koliko daleko otišao tvoj prijatelj, ostaje ti prijatelj. Indigo je priča o Marthi i njezinim prijateljima. Marta mrzi sve oko sebe. Plavo nebo, ljude koji je sažaljevaju, svojih trinaest godina, svoju visinu, grad u kojem živi. Nije ni čudo jer je prije godinu dana izgubila majku. Martha i njeni prijatelji sanjare o tome da započnu novi život i bježe. Velika oluja ih spriječi u planovima, ali im i pomogne shvatiti sebe i druge te ih uklopiti u stvarnost.
Trinaest malih plavih omotnica

JOHNSON, Maureen

Sedamnaestogodišnja Ginger slijedi upute svoje tete. Upute se nalaze u malim, plavim omotnicama. Ima ih trinaest! Ginger ih može i otvoriti. Sve odjednom! Ali ne! Poštuje upute tete koja je odjednom jednog dana "nestala", otišla u Europu. Nije se vratila. Razboljela se i umrla. U omotnicama se nalaze pravila, slična igri koju su zajedno igrale: Danas živim. Zamislile bi grad u kojem bi željele živjeti i posjećivale bi njegove restorane, muzeje, osjetile život toga grada. U prvoj omotnici je prvo pravilo: Danas živim u Londonu. Ginger će morati u London da bi otvorila drugu omotnicu. Naravno u omotnici se nalazi se novac i kartica za bankomat. Nižu se mnogi gradovi i zemlje: Edinburg, Rim, Pariz, Amsterdam, Kopenhagen i Grčka. U pismima stoje neobične upute. Recimo: postati neznani dobročinitelj, prinijeti žrtvu vestalkama u njihovu hramu, upoznati slikaricu Mari, pozvati nekog mladog Rimljanina na kolače, otići u Louvre, pronaći kafić koji je teta Peg preuredila i oslikala u Parizu... Možda će nekome zvučati čitava priča oko Tete Peg i Ginger tj. Ginny luda, pustolovna, besmislena i nestvarna. Hoće li Ginny otvoriti i trinaestu omotnicu?
Pomrčina
MEYER, Stephenie

 Dva klana, oba nadnaravno snažna, oba tek naizgled ljudska, održavaju nesiguran suživot u kišovitom Forksu, mjestašcu na sjeveroistoku američke savezne države Washington. Nedaleko od Forksa leži velegrad Seattle, gdje nepoznati serijski ubojica upravo ostavlja desetke nedužnih žrtava za sobom. Šerif Forksa, Charlie Swan, zdvaja nad groznim vijestima zajedno s ostalim mještanima, ne sluteći da bi zlo u Seattleu moglo imati veze s njegovom kćeri Bellom. 

Jedino što Charlieja brine što se Belle tiče njezin je dečko Edward Cullen, koji joj se vratio nakon što joj je slomio srce i bez objašnjenja mjesecima izbivao iz Forksa. Charlie ne zna zašto je Bella ostala tako vezana uz Edwarda, kad je uz nju cijelo vrijeme bio mladi Jacob Black, sin Charliejevog starog prijatelja Billyja, glavara plemena Quileute iz obližnjeg rezervata. Dok Bella odbija makar i porazgovarati s Jacobom, Charlie i ne sanja što ona namjerava učiniti odmah nakon što uskoro maturira – i kakvu će ulogu u tome imati ugledna obitelj Cullen, drevno pleme Quileute i zagonetna ubojstva u Seattleu…

Harry Potter i darovi smrti

ROWLING, Joanne Kathleen

Sedmi i posljednji roman serije o popularnom čarobnjaku koji je osvojio djecu i nemali broj odraslih te proslavio svoju autoricu diljem svijeta. Posljednji dio zaokružuje priču o Harryju, njegovu djetinjstvu, školovanju i prijateljima, otkrivajući mnoge sitnice koje su dosad ostale nedorečene. Slijedom događaja iz šestog romana, dolazi do konačne bitke između Harryja Pottera i njegovih prijatelja s jedne i Lorda Voldemorta i njegovih smrtonoša, s druge strane, objašnjavajući pritom darove smrti kroz tri važna simbola smrti: vrhovni ili bazgin štapić, kamen uskrsnuća i plašt nevidljivosti.

Septimus Heap : moć letenja
SAGE, Angie

Septimus Heap, učenik IzvanRedne Čarobnice Marcie Overstrand, bit će poprilično uznemiren nestankom svoje sestre Princeze Jenne. Nitko drugi, uključujući i IzvanRednu Čarobnicu Marciju, neće biti osobito zabrinut Princezinim "odlaskom" na konju. Septimus će jedini panično ustrajati u tvrdnji da riječ o otmici i da hitno moraju u potragu za njom... Nakon prvijenca "Magika", ovo je drugi roman suvremene britanske spisateljice o avanturama Septimusa Heapa, čarobnjacima i njihovim okršajima, otmicama, zlim vješticama, zmajevima i moćnim čarolijama.

Endimion proljetni
SKELTON, Matthew

Endimion Proljetni nije bio samo nijemi šegrt majstora Gutenberga već i naslov najlegendarnije, najtraženije knjige na svijetu. Knjige nad knjigama bez zamislivog kraja. Knjige u kojoj se krila sva mudrost svijeta nudeći znanje i moć. No ujedno, bila je i vrlo opasna u krivim rukama. Zbog toga ju je Endimion Proljetni i ukrao od stašnog Fusta i osudio sebe na progonstvo. Zakopao ju je na tajno mjesto. Priča počinje u Mainzu sredinom 15. st. a nastavlja se u Oxfordu u 21. st. Dječak Blake je bio onaj izabrani kome je Endiomion Proljetni dopustio da pronađe knjigu za kojom su mnogi žudjeli. Njemu su se otvarale prazne stranice ispisujući se same od sebe. Hoće li knjiga uništiti Blakea kojeg je izabrala? Može li Blake bez sestre riješti zagonetku koja traži dječju krv? Hoće li naći i hoće li znati i moći spojiti Posljednu knjigu koja se nalazila negdje u kilometrima knjiga u podzemnim tunelima Sveučilišta koje je bilo golema knjižnica? I na kraju, hoće li je uspjeti sačuvati od modernih vragova koji su je tražili, nastavljajući tako poslanje koje je davne 1452. godine započeo Endimion Proljetni?

Tobožnje dizalo
SNICKETT, Lemony

Violeta, Klaus i Sunčica Baudelaire postali su siročići. Od tada se susreću sa strahom, nesrećama, zagonetkama. Zašto? Zbog grofa Olafa koji je bio prvi skrbnik djece. Otkad je doznao da mu se želi oduzeti pravo na skrbništvo nesmiljeno ih je progonio. Baš kao i siročiće Quagimire. Sve to zbog bogatstva koje su siročići Baudelaire i siročići Quagimire trebali preuzeti kad postanu punoljetni. Violeta, Klaus i Sunčica odlaze kod novih skrbnika. Adresa: Mračna avenija 667. Hoće li im tamo biti bolje? Naravno jer su siročići bili u modi a novi skrbnici jako su držali do mode. Siročićima Quagimire se izgubio svaki trag. Čak ih i policija traži. Violeta, Klaus i Sunčica nalaze prijatelje u kavezu, zapuštene i prljave na toj istoj adresi. Plan grofa Olafa je više nego strašan!

Bartimejeva trilogija : Golemovo oko
STROUD, Jonathan

Drugi dio trilogije. Dvije su godine prošle otkako je čarobnjački učenik Nathaniel dobio službeno ime John Mandrake i s demonom Bartimejem proživio niz uzbudljivih događaja koji su mu omogućili da postane dužnosnik u Ministarstvu unutarnjih poslova. To mjesto mu je osim časti donijelo i zadatak rješavanja niza zagonetnih zločina koji potresaju srce prijestolnice Britanskog imperija. Sumnja pada na Pokret otpora - ilegalnu organizaciju pučana, koja je već pokušala izvesti atentat na premijera. Zahuktava se situacija čiji su sudionici kosturi koji skaču po krovovima Londona, glinene nemani ledenog dodira, postrojbe vukodlaka i Kitty - djevojka neobjašnjivo otporna na magiju. Nathaniel je usred državne krize, a Bartimej mu više nije dužan služiti.

 Ipak ću pucati
ZOELLER, Elisabeth

Žalosna činjenica suvremenog društva je i sve učestalije nasilje u školama, o kojem vrlo dojmljivo u ovom romanu govori spisateljica Elisabeth Zoller, želeći probuditi našu savjest. Glavni lik je dječak Niko koji sa strahom ide u školu, jer ga svakoga dana tamo već čekaju njegovi zlostavljači: Matthias, Kevin i Rafael. Tuku ga, udaraju nogama, ucjenjuju . . . i njihovi napadi iz dana u dan postaju sve žešći i brutalniji. Niko je na samome rubu. Skovao je očajnički plan - mora se na bilo koji način dočepati oružja, jer ne vidi drugi izlaz . . .

Logično misliti, učiti i vježbati : (144 matematičko-logičke

zagonetke)

DIETRICH, Rolf

Zbirka riješenih matematičko - logičkih zadataka s uputstvima za rješavanje. Za sve starije od 10 godina

Drevni izumi : (čudesa prošlosti!)
JAMES, Peter, Nick Thorpe

Prepuno zanimljivih i intrigantnih povijesnih podataka, lukavih pronalazaka i otkrića koja su promijenila svijet, povijest i život ljudi koji su i u davnim vremenima (ma koliko to suvremenom čovjeku bilo nevjerojatno) pronalazili najrazličitije načine rješavanja svojih problema. Autori (arheolozi i povjesničari) skupili su takve zanimljivosti u obimnu i preglednu knjigu, podijeljenu po područjima, koja može biti korisna svim uzrastima, strukama i namjenama. Sadrži popis izvora i kazalo.

Velika knjiga portreta
JUNAKOVIĆ, Svjetlan 
Bogato ilustrirana knjiga u kojoj se nalazi preko dvadeset portreta dobro poznatih u svijetu umjetnosti. No, na slavnim portretima nisu kraljevi, trgovci, grofovi ili obični ljudi kakvi su na originalima. Na ovim slikama su životinje. Svjetlan Junaković je s mnogo umješnosti i istančanim humorom ljudska lica preobrazio u životinjska, a takav je i tekst koji ih prati. Točno su navedene jedino dimenzije pravih portreta, godina i tehnika u kojoj su rađeni. Između ostalih tu su La Gioconda, Portret Frederica de Montefeltreima, Maratova smrt, Čovjek s crvenim turbanom i Durerov Autoportret.
IQ trening : razmišljanje

objema polovicama mozga

KROWATSCHEK, Dieter, Gita Krowatschek

Knjiga sadrži različite tipove zadataka (zagonetke, mozgalice, priče) od kojih su neki rješivi pomoću logičkog (vertikalnog), a drugi pomoću intuitivnog, kreativnog (lateralnog) mišljenja. Zadaci su podijeljeni u lagane, srednje i teško rješive, a namijenjeni su za djecu stariju od 8 godina i za odrasle.

LJUDSKO tijelo

U bogato ilustriranim tematskim člancima obrađeni su životni ciklusi čovjeka od začeća do smrti; građa i funkcioniranje tijela - organi i sustavi organa; briga o tijelu, zdravlje i bolest. Daju se i podaci o poznatim liječnicima i znanstvenicima. Kazalo.

Fizika i kemija 

Knjiga sadrži građu iz područja fizike i kemije. U bogato ilustriranim tematskim člancima posvećenima fizici, razmatraju se sastavni dijelovi tvari i oblici energije. U dijelu koji se odnosi na kemiju, obrađeni su kemijski elementi, voda i vodene otopine, kemijske reakcije, kemija materijala i kemija živih bića. U prilogu su podaci o nekima od velikih fizičara i kemičara. Kazalo.

Religije svijeta,

Knjiga donosi podatke o religijama i vjerovanjima kroz povijest. U bogato ilustriranim tematskim člancima razmatraju se prva vjerovanja i iščezle religije; tri religije prema svetoj knjizi (židovstvo, kršćanstvo, islam); orijentalne religije; tradicionalna vjerovanja (religije Afrike, Oceanije i američkih Indijanaca). U prilogu su karta religija i podaci o bogovima. Kazalo.

Zemlja

U bogato ilustriranim tematskim člancima prikazani su vodeni (mora, oceani, rijeke, jezera, močvare) i kopneni krajolici (obale, planine, ravnice, spilje); prirodni zemljopisni pojasevi našeg planeta (polarni, hladni, umjereni, tropski, ekvatorski, pustinje) i područja koja su izmijenjena djelovanjem čovjeka (morsko područje, šume, polja, industrijski krajolici, gradovi). Daju se i podaci o slavnim putnicima i istraživačima kroz povijest. Kazalo.

PMS (Predmenstruacijski sindrom)
MOE, Barbara
Priručnik za samopomoć posvećen je predmenstruacijskom sindromu (PMS-u) - kompleksnom psihoendokrinom poremećaju koji se javlja neposredno prije menstruacije a praćen je mnoštvom simptoma koji mogu ozbiljno narušiti kvalitetu života žene. U knjizi se nakon edukativnog dijela o ženskom tijelu, ovulaciji i menstruaciji te samom PMS-u, daju savjeti o prehrani, tjelesnim aktivnostima, metodama smanjivanja stresa, traženju dodatne medicinske ili terapijske pomoći i ostalim postupcima za olakšavanje života u navedenim kritičnim razdobljima.

Novogradnja teen ponosa : priručnik za zdravo odrastanje.

PALMER, Pat

Autorica, psihologinja, na nizu primjera iz života objašnjava i savjetuje tinejdžere kako upoznati samoga sebe, izgraditi se, osamostaliti i razviti samopoštovanje. Govori se o životnim ciljevima i pravima, načinima da se kaže "ne", samopouzdanju, brizi o sebi, zauzimanju za samoga sebe, traženju onoga što se želi, kontroli emocija, odlučivanju i preuzimanju kontrole nad vlastitim životom.

Što sve treba znati o mjesečnici
RUE, Nancy

Oslanjajući se na iskustva, primjere iz svakodnevnog života te stručne i provjerene podatke, autorica upoznaje mlade čitateljice sa činjenicama o mjesečnici i daje niz savjeta koje će im pomoći da razumiju što se s njima događa u tom periodu te da riješe situacije i probleme koji bi se u vezi s mjesečnicom mogli pojaviti.

Profesorica iz snova 

GAVRAN, Miro

U školu je došao novi komad. Ovoga puta, nova profesorica iz zemljopisa. Ivo sanja da je prof. Stela slobodna i neosvojena. Zemljopis mu postaje sve draži, toliko da se upisao u zemljopisnu grupu. Što se to s njim događa? U školskoj blagovaonici slučajno načuje povjerljivi razgovor između prof.Stele i knjižničarke. Smišlja plan. Preko e-maila šalje joj pisma (lukavo koristeći prisluškivani razgovor) predstavljajući se kao Nepoznati Obožavatelj. Prof. Stela pristaje na dopisivanje pitajući ga za mišljenje o mnogim djelima i književnicima. Poslije prvog ushita Ivin se život sve više zapetljava. Proučava književnost. Književni zadaci se gomilaju. Nema vremena ni za što. Za mišljenje pita prof. Zvonka iz književnosti i upisuje se u glumačku grupu koju vodi, ne bi li brže i bolje rješavao sve zahtjevnije dopisivanje. Prof. Stela mu se počne povjeravati. Tek tada Ivu uhvati panika! Začudo, sve mu je ljepše s Evom s kojom glumi jednu od glavnih uloga. Kako riješiti tešku zavrzlamu a da se ne osramoti?! Srećom, tu je prof. Zvonko, drag, neoženjen, majstor za književnost, osjećajan.... sve ono što je prof. Stela tražila.

Gospodar munja : priča o Nikoli Tesli

IVANAC, Ivica 

Uzbudljiv roman o jednom od najvećih umova XX. stoljeća - Nikoli Tesli, kroz koji pratimo njegov cjelokupan život, od djetinjstva u rodnom Smiljanu, preko školovanja u europskim metropolama, do odlaska u Sjedinjene Američke Države gdje se zapošljava u laboratoriju T. A. Edisona, kada zapravo započinje njegov strelovit znanstveni uspon. U godini kada obilježavamo sto i pedesetu obljetnicu Teslina rođenja, novo izdanje romana prvotno objavljenog 1977. pod naslovom "U tami svjetlo...", dobro je došlo ponajprije mladima koji će upoznati život neobičnog, znamenitog izumitelja i istraživača, ali će zasigurno privući pozornost čitatelja svih dobi.

U potrazi za Ivanom

Lovrenčić ,Sanja

Romaneskna biografija koja u sebi sadrži, osim priče o velikoj umjetnici i priču o ženi te normama i običajima društva koji su joj usmjeravali život. Knjiga je rezultat dugogodišnjeg autoričinog istraživanja u ostavštini i arhivu obitelji Brlić, dnevničkim zapisima poznate hrvatske spisateljice, njenim bilješkama i pismima, te razgovora s njenim unucima. Autorica miješa prošlost sa sadašnjošću, fikciju sa fakcijom što čitavom dijelu daje specifičnu dinamiku koja je inače karakteristična za Ivanu Brlić Mažuranić.

Jesam li se zaljubila?

PILIĆ, Sanja

Brbljava Zlatka, sedmašica, čezne za ljubavlju. S Tomom je plesala, imala spoj, bila u kinu ali to nije bilo dovoljno. Sanjala je poljubac, držanje za ruku... Ništa od toga. Nije joj bilo jasno. Stalno je u glavi vrtjela film s Tomom. Plesanje, šetnja, kino. Hoće li se ipak nešto dogoditi?! Bilo je tako teško čekati. Biti u iščekivanju. U napadu bijesa iskalila se na Zorka. Odlučila je napraviti plan. Zavest će Tomu, bome i Zorka, a bome i Marija. Dosadilo joj se osjećati nezamijećenom, izgužvanom, nevoljenom.

Kupit će ti tata koturaljke : (mišljeno

šapatom)

RUNDEK, Melita

Roman o seksualnom zlostavljanju u obitelji, pisan u prvom licu. Potresan, tužan i poučan. Jasni je umro tata. Pokapaju ga. Svi su u crnini i plaču. Plače i ona. Samo, njen plač je drugačije boli. Plače zbog svog djetinjstva, bijelog vjenčića na glavi, djetinje nevinosti i ljepote. Plače zbog sebe koja je pokopana davno prije. Tko ju je pokopao? Njen vlastiti tata. Tata koji stanuje u njenoj tajni, tajni njene sestre i tajni njene majke. Tata Vuk. Tata pedofil, seksualni napasnik. I majka koja nije željela vidjeti istinu. Hoće li nakon očeve smrti njeni ožiljci zarasti? Srećom da je i Draško tu, njegova majka koja joj postaje uistinu majka. Njoj i sestri. Draško i Jasna, dva ranjena stvora koja se razumiju i dijele patnju i gorčinu. Uče ljubav, razumijevanje, toplinu. Zajednički brišu patnju i bojaju život drugačijim bojama.

Mačka se uvijek dočeka na noge

STORIĆ, Šime
Dagmar se preselila k bratiću Zlatku. Njen je otac s maćehom iznenada otputovao u Australiju. Njegovi roditelji je maze i paze, kupuju joj garderobu. A ona ih časti čokoladom. Ukradenom čokoladom! Je li Zlatko ljubomoran na Dagmar koja je promijenila ime u Keti? Kakve to igrice igra Keti?! Jako je spretna u svemu. Ali i prevrtljiva, lažljiva, nepredvidiva. Otkad je došla kod ujne i ujaka, nastaju problemi. Ipak?! Zlatku je teško priznati ali, otkad je ona, Keti, došla u njegovu obitelj, mnogo toga je pošlo na bolje. Popravio se u školi, naučila ga je surfati po inetnetu, mama je postala bolja i on se zaljubio.
Arthur i Minimejci

BESSON, Luc

Prvi dio trilogije proizašao iz pera slavnoga francuskog redatelja Luc Bessona, uzbudljiv je fantastično - avanturistički roman o doživljajima desetogodišnjeg dječaka Arthura. Njegovi prezaposleni roditelji poslali su ga da živi sa bakom. No dug nastao nakon tajanstvenog djedovog nestanka prijeti da baka i unuk ostanu bez krova nad glavom. Na Arthuru je da nađe izlaz iz te situacije, a u tome će mu pomoći pronalazak stare prašne knjige u djedovoj biblioteci koja govori o narodu Minimejaca i o velikom blagu koje je skriveno u njihovoj zemlji. Želi li spasiti bakinu kuću mora se upustiti u opasnu pustolovinu i krenuti u potragu . . .
Laura i zagonetka Srebrne Sfinge

FREUND, Peter

Novi naslov iz popularne serije fantastičnih romana o junakinji Lauri, konkuretkinji Harryju Potteru, a nastala prema pričama koje je autor pričao svojoj djeci. U ovoj epizodi Laura mora pronaći čarobni mač ne bi li oslobodila svog oca od zarobljeništva Borborona. Na putu ju čekaju prepreke i zamke, a najveća je Srebrna Sfinga koja za prolaz mora dobiti točan odgovor zagonetke. Uspomoć svojih prijatelja i konja Oluje, Laura se hrabro upušta u potragu i izvjesnu strašnu borbu...

Srce od tinte

FUNKE, Cornelia

Meggie je voljela čitati, zapravo, obožavala je čitati. Tu ljubav za knjigama usadio joj je otac, Mo. Kako i ne bi kad su po cijeloj kući ležale hrpe knjiga koje su čekale nove "haljine". Njezin je otac naime bio knjigovezac ili " liječnik za knjige" kako je Meggie znala reći. Zbog iznenadnog posla otišli su teti Elinor čija je pak kuća također bila prepuna knjiga. Knjige su bile uredno posložene na policama i u regalima. I baš iz njene kuće, koja je bila dobro čuvana, nepoznati nasilnici odvode Meggienog oca. Je li moguće da su ga odveli zbog jedne jedine knjige? Kakva je to knjiga koju zloglasni Jarac traži? Zar je knjiga vrijednija od života? Mo im je podmetnuo krivu knjigu. Hoće li stradati zbog toga? Hoće li to Jarac otkriti? Lakoprsti je dobio naređenje. Jarac je htio pravu knjigu a uz nju i Meggie. I dočepao ih se. Meggie u zatočeništvu doznaje pravu istinu o tome kako je nestala njena majka. Ušla je u priču " Srce od tinte" a Jarac, Lakoprsti i Basta su izišli iz knjige. Mo vlada riječju toliko da postaje čarobnjakom riječi. U stanju je priču pretvoriti u stvarnost, likove oživjeti i preseliti u naš svijet. I Meggie postaje svjesna da ima istu sposobnost. Jarac se želi time okoristiti. Kada izgleda da mu nitko ne može stati na put, umiješa se Fenoglio, pisac "Srca od tinte" i mijenja kraj. U pravi trenutak, jer neki likovi iz priča toliko su okrutni, da bi bilo strašno pustiti ih u svijet.

Howlov putujući dvorac

JONES, Diana Wynne

Sophie,Letty i Martha su tri sestre. Kada im otac iznenada umre moraju prekinuti školovanje i zaposliti se. Sofie ostane raditi u obiteljskoj klobučarnici. Kada se suprotstavila Vještici Pustošnici njezin život se sasvim mijenja. Kako i ne bi kada se preobrazila u naboranu, šepavu staricu. Nije izgubila sabranost. Krenula je u brda. Srela je Howlov putujući dvorac, ušla u njega i s demonom vatre, Calciferom, sklopila pogodbu. Je li istina što pričaju u njenom mjestu da Howl jede djevojačka srca? Ostaje kod njega kao čistačica. Zašto? Zašto uopće mladom doktoru čarobnjaštva pomaže, čak toliko da pred Kraljem glumi njegovu staru gospođu majku a u odsutnosti Howla staru vješticu. Samo Calcifer zna njenu tajnu. Kako to da strašni čarobnjak Howl nije primijetio da je ona začarana? Ili je možda nešto sasvim drugo u pitanju?! Sofie, dobra Sofie, daleko od doma, s naboranom staračkom kožom pronalazi ljubav svog života.

Mladac u izganstvu: dnevnik Nicka Twispa

III. 

PAYNE, C. Douglas

Treći i posljednji dio trilogije "Dnevnik Nicka Twispa" (nakon naslova "Pobunjeni mladac" i "Mladac u ropstvu") o događajima kalifornijskog tinejdžera. Nick u zadnji čas odustaje od školovanja u Indiji, iako mu je to idealna prilika za bijeg od problema koje je prouzrokovao. No, nedostaje mu Sheeni... Isprva se skriva kod sestre u Los Angelesu, ali kada njezin stan postane pretijesan, on zatraži pomoć prijatelja Fuzzya i vraća se u svoj grad. Skrivajući se u kući Fuzzyeve pokojne bake, on postepeno preuzima identitet izmišljene djevojke Charlotte, započinje pohađati školu i, jasno, to uzrokuje novi niz nevjerojatnih situacija...

Kako živim sada

ROSOFF, Meg

Mlada djevojka Elisabeth odlazi u posjetu rođacima u Englesku nakon što joj je majka umrla, tata oženio ženu koju ona ne podnosi, a ona pati od poremećaja prehrane. Tada se sve za nju mijenja jer tamo upoznaje Edmunda, rođaka s kojim se ubrzo upušta u intimnost i upoznavanje tjelesnosti. Sve se događa u ratno vrijeme koje uzima ljude, mladiće, bombe padaju, eksplozije, zbunjenost, nesnalaženje, a oni žive izolirani, sami i nesputani… do neizbježnog gubitka voljenog.

Bucka

VIDMAR, Janja

Urša je bila na ratnoj nozi s vagom. Kilogrami su se lijepili za njene zalogaje, bolje reći po njenom mišljenju, njene zalogajčiće. A da stvar bude gora mama Dunja joj je bila bivša manekenka. Lude li kombinacije! Otac, pisac, bio je negdje u svojoj radnoj sobi, u sjeni. Dunja želi da ona ide u Milano, da se bori za naslov najljepše tinejdžerice. Urša to ne želi. Ljuti se na Dunju (nikad ju ne zove mamom!) koja je luda za titulama. Divi se Žani koja je mršavica a jede sve što poželi. No, Žana je sve čudnija. Poslije svakog obroka ide na WC. Što vrijeme više prolazi, Žana postaje sve prozirnija. Urši se učini da njena prijateljica postaje nekako nestvarna, da se počinje pretvarati u anđela. I ne samo to?! Što se s njom događa? Žana završava u bolnici. A što želi Urša? Uvjerena je da joj se neće dogoditi isto kao i Žani. Ona neće povraćati, njoj je jednostavnije ne jesti. Koliko dugo? Toliko dok ne izgubi svijest. Žana umire. Ne, ona, Urša će biti pametnija! Koliko se uopće može biti pametniji ako ti se čitav život vrti oko hrane i kilograma koje uoće nemaš?! Ako si kost i koža a ti se skrivaš "od debljine" ?! Urša pati, bori se, liječi se, prežderava se, povraća, gladuje, čezne za drugačijom mamom i tatom, za toplinom, opet gladuje, tijelo joj propada... Završava u bolnici sa slabašnom nadom da će možda jednom uspjeti izvući se iz svega toga. Jednom... svjesna da će to biti onda kada uistinu sama bude odlučila sebe spasiti.

Tata Dugonja

WEBSTER, Jean

Napokon je Jerusha došla na red. Utjecajni gospodin iz Uprave sirotišta John Grier pokazao je zanimanje za nju, za njezinu budućnost. Šalje je u koledž. Njezina jedina dužnost je napisati mu mjesečno jedno pismo. Gospodin želi ostatin anoniman i uvjeren je kako pisanje pisama unapređuje književni stil a on je želio Jeruschu obrazovati i načiniti književnicom. Jeruska odlazi u koledž i piše pisama. Topla pisma djevojke koja nikad nije imala obitelj i koja je dijelila sobu s dvadeset drugih siročića. Dobila je i drugo ime, Judy. Najveću teškoću u koledžu joj zadaje slobodno vrijeme jer ona ne razumije pola toga o čemu pričaju djevojke. Je li stranac u svijetu? Drugačija od ostalih? Nije. Judy vjeruje kako između nje i njih ne postoji nikakva razlika. Piše pisma svaki drugi dan jer je toliko uzbuđena, jer mora s nekim razgovarati. Iz pisama izvire veselje, radost, upoznavanje svijeta izvan sirotišta, ljubav i zahvalnost prema nevidljivom Tati, prema koledžu. Upija znanje, otkriva svijet, čita knjige, pobjeđuje na natječaju za kratku priču, upoznaje selo, divi se prirodi, odlazi u New York, igra košarku. Uživa u haljinama, svilenim čarapama, šeširima, kazalištiu, iznenađena svim što vidi. Objavljuje roman. Njenoj sreći nema kraja kada upoznaje Tatu Dugonju.

Pametniji ste nego što mislite : vodič

kroz višestruke inteligencije za djecu i sve koji se njima bave

BLACK, Johnny, Hugh Gragory, Andy Basire

Vodič za razvijanje različitih oblika inteligencije, namijenjen mladima. Autor na djeci razumljiv nači prikazuje Gardnerovu teoriju višestrukih inteligencija, kojom se tvrdi da postoji osam različitih vrsta inteligencije: lingvistička; glazbena; logičko-matematička; vizualno-prostorna; tjelesno-kinestetička; interpersonalna; intrapersonalna; prirodna. Svaka od tih inteligencija detaljno se opisuje, a potom se navode različite zabavne aktivnosti i ideje za njihovo uvježbavanje i daljnje razvijanje. Uz to nude se popisi knjiga i časopisa (na hrvatskom jeziku) te internetskih stranica ( na hrvatskom i engleskom jeziku), koji mogu pomoći u proširivanju znanja i korištenju inteligencija.

Rock i pop

kronologija – Kako je glazba mijenjala svijet

BLACK, Johnny, Hugh Gragory, Andy Basire

Ova raskošno ilustrirana i dizajnirana rock i pop kronologija donosi niz informativnih crtica iz povijesti glazbe. Prati uzdizanje popularnih umjetnika i glazbenih stilova i smješta ih u širi kontekst. Pokriva najznačajniju glazbu i glazbene pravce, ilustrira promjenjivu modu i razvijanje ukusa. Počinje s glazbenim počecima u pedesetima, a od 1960. do 2006.godine posebno donosi događaje na šest stranica za svaku godinu.

Bonton za mlade : špageti, jeans i

praktični savjeti

BONNEAU, Elisabeth

Savjetnik za sve koji žele znati kako se ponašati u određenim situacijama i prema određenim ličnostima, a da ne potisnu vlastite interese, te da se u susretu s ljudima osjećaju dobro. U obliku pitanje - odgovor, autorica koja je terapeutkinja za komunikaciju, upućuje u primjereno ponašanje koje nije skup pravila što ga treba naučiti napamet, već je temeljeno na međusobnom razumijevanju i sporazumijevanju. Praktični savjeti odnose se na proslave, izlaske, putovanja, ponašanje u školi, na javnom mjestu i u gostima, ponašanje u društvu vršnjaka i odraslih, odijevanje, ponašanje u posebnim prigodama (posjeta bolesniku, smrtni slučaj).

Digitalna fotografija

BUCKINGHAM, Alan
 Vodič za fotografiranje digitalnim fotoaparatom. Sadrži savjete i upute korak po korak za snimanje dobrih fotografija (mirno držanje fotoaparata, adekvatno fokusiranje, kompozicija, zumiranje, ekspozicija, pozadina), za fotografiranje raznih motiva (portreta, krajolika, životinja, sportskih događanja, modnih fotografija), za obradu fotografija na računalu kao i prijedloge zabavnih aktivnosti s fotografijama. U prilogu je CD sa besplatnom 30-dnevnom probnom verzijom AdobePhotoshopElements.

Kratka povijest Hrvatske za mlade.

GRAČANIN, Hrvoje 

U knjizi se opisuju prilike na hrvatskom povijesnom prostoru, od starog vijeka do 20. stoljeća - odnosno od prvih poznatih stanovnika toga područja - Ilira i Kelta, do stvaranja samostalne hrvatske države. Osim povijesnih, knjiga donosi i nepovijesne podatke koji upotpunjuju sliku o osobama i događajima.

Povijest čovječanstva

LOON, Hendrik Willem van

"Ova je knjiga namijenjena onima koji nemaju vremena studirati povijesne udžbenike. Van Loon nam je pružio genijalno pisanu povijest čovječanstva, uspjevši to golemo gradivo pojednostaviti i učiniti pristupačnim i razumljivim za svakoga. Čitavi beskrajni sudbonosni put čovječanstva, pun promjena i obrata pokazuje nam se kad čitamo ovu knjigu i mi zadivljeno pratimo postanak, razvitak i propast pojedinih civilizacija i kultura te razumijevamo veze svega svjetskoga zbivanja. Ovo izdanje ažurirana je verzija za 21. stoljeće." (s korica knjige) (DS)

Ponašanje : vodič za preživljavanje : kako

donositi dobre odluke i kloniti se nevolja

MACINTYRE, Tom

Savjetnik za djecu. Knjiga je namijenjena djeci s problematičnim ponašanjem i svima onima koji se žele bolje slagati s drugima. Daju se informacije o vrstama i uzrocima problema u ponašanju, te savjeti o tome kako preuzeti kontrolu nad svojim ponašanjem - kako se nositi s osjećajima, izaći na kraj s napornim ljudima, donositi dobre odluke u školi i biti u dobrim odnosima s učiteljima, vršnjacima i roditeljima. Posebno je istaknuto sedam pobjedničkih načina za postizanje pozitivne promjene u ponašanju. Tekst je praćen zadacima i vježbama, te citatima i primjerima iz stvarnog života. Rječnik, kazalo.

Atlas srednjeg vijeka

ROSSI, Renzo

Cjelovit prikaz povijesti srednjeg vijeka. Kroz niz kraćih cjelina ilustriranih fotografijama, crtežima i povijesnim zemljovidima, daje se prikaz političkih, gospodarskih i kulturnih prilika, te civilizacijskog dosega srednjevjekovnog razdoblja, u kojemu se oblikovala Europa kakvu danas poznajemo. Uvid u to dinamično razdoblje i njegovo razumijevanje, pospješeno je prikazivanjem načina života ljudi iz raznih društvenih slojeva. Knjiga sadrži kronologiju i rječnik pojmova. Namijenjeno djeci i mladima.

1000 čuda prirode

Priroda je uzbudljiva, puna čuda krhkih poput leptirovih krila i djelotvornih kao što su erupcije vulkana. Brojnim fotografijama i jednostavnim informativnim tekstom čitatelji će se upoznati s tajnama najneobičnijih prirodnih pojava u jedinstvenoj knjizi koja sadrži poglavlja o životu životinja i biljaka, mikroskopskom svijetu, preživljavanju u ekstremnim uvjetima, nebu, zemlji, vodama, prirodnim silama...

Osmijeh nepopravljivog optimiste ili Ubrzani tečaj

Odrastanja

BITENC, Jadranko
"Bore i godine i tako ne možeš izbjeći! Ali svatko će prepoznati kako su nastale!" - kraj je knjige koja na duhovit i opušten način te domišljatim izborom imena za svaku osobu govori o odrastanju mladih, starenju odraslih, nastanku bora (zbog namrgođenosti ili zbog osmijeha) i o mnogim, mnogim brigama tinejđera (Razmaženog Derišta) koji pokušava balansirati između nanovo zaljubljenog tate, njegove zanosne nove žene (Dobre Maćehe) i svoje nesretne majke (Neljubljene Žene).

Milijuni

COTTRELL Boyce, Frank

Damian je opsjednut svecima. Zapravo, sve je počelo kad se njegova mama razboljela i otišla na neko "bolje mjesto". Dugo mu je trebalo da dokući kakvo je to mjesto. Tada se zainteresirao za svece, tražio ih na Googlu i naučio sve o njima. Bilo mu je lijepo čitati o čudesima koje su izvodili i misliti kako stvari ne ispadnu uvijek kako očekuješ. No, svima ostalima, njegovo je ponašanje bilo vrlo, vrlo čudno. Kada se pored njega stvorila torba s gomilom novaca on je smatrao znakom dok je njegovom bratu Anthonyju to bila prilika za ulaganje i financijski izazov. Novac ih uvlači u razne neprilike, laži, čudne situacije. Damian je svjestan da lažljivci nemaju svece zaštitnike. S novcem želi činiti dobra djela smatrajući da mu je dan za neki viši cilj. Priča oko torbe pune novaca povlači oko sebe nastavnike, policajce, dobrotvorna društva, trgovce, prijatelje iz škole i gomilu ljudi u nevolji. Damian je jedini koji nije poželio ni novčića ostaviti za sebe. Jedini čije je ponašanje bilo sasvim na mjestu.

Strmoglavi pad

FREY, Jana

 Potresni roman - ispovijest mlade djevojke Marie o njezinoj potrazi za srećom u tabletama ecstasyja i party drogama, temeljen na istinitim događajima. Sve je počelo bezazleno, ili je bar tako izgledalo, sa dolaskom nove učenice Friedrike, koja je pridobila pažnju Leona, Marieinog najboljeg prijatelja i dečka. Osjećaj odbačenosti, manje vrijednosti i poznanstva sa novim prijateljima, sklonim uživanju lakih opijata, promijenit će život mlade djevojke Marie. Iako je dobro znala da je droga zadnje smeće, prvu tabletu progutala je bez razmišljanja i osjećala se prekrasno. Sve što se dalje događalo polagano se pretvaralo u stmoglavi pad, na sreću u posljednji trenutak zaustavljen.

Žuta minuta : rock'n roll bajka

MACAN, Darko

Tinejdžerski roman o odrastanju. Gogo mu je bio prijatelj. Trebalo je samo zamoliti Asteriksa da "Gluhe laste" ubaci u program. Rocker rockera ne smije muljati, pogotovo kad je riječ o rocku. Gogo je bio presretan. "Gluhe laste" će nastupati! I Žutom je bilo drago. Po prvi put će "zasluženo" biti na listi onih koji ne plaćaju upad. No, nikakve liste nije bilo. Žuti je bio šokiran, razočaran. Ipak, sreća mu se nasmiješila. Angažiran je da napiše karticu teksta o "Lastama" za jedini pravi rock-magazin. Nevjerojatno?! On, kojeg je prijatelj Gogo zakinuo za besplatnu ulaznicu. Žuti se nenadano osjeti vrlo zločest. I svidje mu se taj osjećaj. Sudbina "Lasta" je bila u njegovim rukama. Postao je faca. Stigla je i druga narudžba. I Ljilja...?! I nešto o čemu je pričao stari Asteriks, a tada to nije shvaćao, "o stvarima koje se ukisele". O tikvanima koji gledaju samo sebe i svoj probitak, o nekim drugim svjetovima, drugim istinama. Srećom, dogodila se i Ksenija, te uljepšala svijet.

Tajna vražjeg otoka

MILAS, Mate
Dječak Borna provodi praznike kod djeda na moru. Zajedno sa prijateljima pokušat će otkriti zašto tajanstveni otok u blizini zovu vražjim, tko to jauče u napuštenim tamnicama na otoku i je li djedov brat doista mrtav kao što se desetljećima pričalo . . . Roman prepun uzbuđenja i razotkrivanja davnih i zaboravljenih tajni, držat će mlade čitatelje u neizvjesnosti do posljednje stranice.

Ledene magnolije

MOŠKRIČ, Marjana

Lucijin svijet nije bio idealan, no, bio je sastavljen, uređen. S prijateljicama je dijelila sve tajne odrastanja sve dok se nije dogodilo ONO! Tako ružno, podlo, barbarsko, nečovječno. ONO što prijateljicama nije mogla reći. Tko da kaže takvu sramotu?! Ta nitko joj ne bi vjerovao jer su ga svi obožavali. Njenog očuha! Tresnuo je u njen svijet, iskoristio je, ponizio, uništio. Svoj svijet nije više mogla sastaviti. Odvojila se od prijateljica, popustila u školi. Majka nije reagirala na vrijeme. Srećom, Pikin otac joj pomaže. Potvrđuje se staro pravilo: prijateljima moraš reći i najbolniju tajnu, oni te neće ostaviti, ismijati, narugati se.

Tulum sa tunama

OSMAK, Milan

Adrijana daje sve od sebe pri kraju školske godine. Pomaže joj Jurja, stručnjak iz zemljopisa. Uspije ga nagovoriti da joj pošalje SMS odgovore. Zna da se to ne smije ali, teško je odoljeti takvoj mogućnosti. Jedva čeka na more, zaželjela se vidjeti jedne oči. Korisne savjete dobiva od pomajke. Srećom da postoje SMS poruke. Može li se ljubav njima izreći, dočarati, održavati? Otac joj radi na platformi za crpljenje plina pa joj nije teško otići na more. Mobitelska ljubav se razvija na relaciji Zagreb-Lošinj. Ima li Mario drugu curu? Kakve to poruke dobija? Da poludiš! Roman o ljubavi, prijateljstvu, začinjen morskim dogodovštinama. 

Mladac u ropstvu : dnevnik Nicka Twispa : druga

Knjiga

PAYNE, C. Douglas

Nakon što je zapalio cijelu gradsku četvrt, a majka mu se odlučila preudati, Nick seli u novi grad, kod oca koji živi s mnogo mlađom djevojkom. U tom gradu živi i njegova ljubav, Sheeni. Međutim, na putu ostvarenja ljubavnih planova Nicku se nenadano se nađe otac sa svojim odgojnim metodama... Ovaj je zabavni roman američkog autora drugi dio trilogije "Dnevnik Nicka Twispa" (prvi dio je "Pobunjeni mladac") o događajima kalifornijskog tinejdžera.

Nikad više

PIELICHATY, Helena.

Erin je mislila kako je preseljenje u naselje sa socijalnim stanovima najgore što se ikome može dogoditi. Njezin otac je bankrotirao. Izgubio posao, kuću. Kada su preselili u društveni stan Erin je sobu morala dijeliti sa sestrom. Kojeg li užasa da sestra o njoj otkriva stvari koje nije imala pravo znati! Telefona nisu imali. Sve u svemu kvart je bio blagi užas pogotovo kad je shvatila da u njemu živi Liam Droy. Što je vrijeme više prolazilo Liam je sve manje bio grozan, baš kao i kvart. Erin shvaća kako samo o njoj ovisi kakva će biti njena budućnost. S druge strane Liam nije tako mislio o Erin, kada se ona doselila činilo mu se da se kraljica uselila u Ulicu Sezam.

 Vidi majmuna

PONGRAŠIĆ, Zoran

"Pa nisam valjda ja kriv što sam crnac?! Takav sam se rodio. A nitko nije kriv za svoje vlastito rođenje, zar ne? Krivi su roditelji." - početak je duhovitog tinejdžerskog romana o odrastanju i snalaženju crnog dječaka Zvonimira u "bijelom Zagreb gradu". Sve je bilo puno jednostavnije dok je živio u Africi, točnije u Keniji i išao u školu, ali zbog čežnje njegove mame za rodnim gradom u kojem je za vrijeme studentskih dana upoznala i zaljubila se u studenta Afrikanca, tj. Zvonimirovog tatu, obitelj se vraća u Zagreb. Zvonimirova trema zbog koje je sklon izmišljanju tj. njegova želja da bude prihvaćen, dovest će do niza duhovitih situacija. Školske zgode i nezgode, prvo zaljubljivanje i simpatije, ali i skoro svakodnevno maltretiranje od strane skinheda zvanog Ledenooki, . . . samo su neki komadići uzbudljive Zvonimirove priče . . .

(Ne)dogovoreni brak 

RAI, Bali
Roman prvijenac ovog engleskog pisca indijskog podrijetla (koji se doima poput autobiografske ispovijesti) priča je o dječaku Mannyu koji se, unatoč golemu pritisku obitelji, pokušava otrgnuti neumoljivim stegama tradicije da, u skladu sa stoljetnim običajima dogovaranja vjenčanja, oženi na svoj sedamnaesti rođendan djevojku iz Indije. Opirući se zlostavljanju vlastitih roditelja i rasističkoj mržnji svoje obitelji prema svemu što nije azijskog podrijetla, osjećajući se više engleskim građaninom nego Indijcem, Manny će smoći hrabrosti da krene vlastitim putem, spreman podnijeti svu težinu tog izbora...

Dnevnik presmiješne tinejdžerice : daljnje ispovijedi

Georgie Nicolson

RENNISON, Louise

Nastavak romančića "Angus, tange i pravo pravcato ljubljenje", sada sa nešto malo starijom djevojčicom Georgiom koja i dalje piše svoj dnevnik iz minute u minutu i zabavlja nas svojim primjedbama i svojim pubertetskim "pogledom na svijet". Prepire se sa frendicama, ali bez njih ne može ni minute, zabavlja se sa svojim mačkom Angusom i divi se njegovim ljubavnim umijećima, pazi na svoju mlađu sestricu i svađa se mamom koja je "ne razumije" i koja ih želi odvesti tati na Novi Zeland. Georgia pak smatra da bi trebala ostati čuvati kuću i mačka Angusa, ići u istu školu kao do sada, hodati sa najljepšim dečkom u svemiru . . . Sve u svemu ima stotinu razloga za ostanak . . . Tinejdžerski roman, životan, topao i veseo - nasmijat će i zabaviti, te podsjetiti na poznate situacije mladenačke dobi.

Anansijev trokut

ROOD, Lydia

Za svoj vrlo slojevit roman, točnije obiteljsku sagu o ropstvu, slobodi i ljubavi autorica Lydia Rood 2002. godine dobila je prestižnu nagradu IBBY - Award. Mladi Weston živi u Amsterdamu, ali odluči potražiti svoje korijene, što ga vraća u Afriku u vrijeme robovlasništva - 300 godina u prošlost. Spisateljica kroz roman povlači paralelu između 18. i 20. stoljeća, upoznaje nas sa ropstvom i afričkim mitovima, a vrijeme kolonijalizma prikazuje očima današnje mladeži. Priča navodi na razmišljanje, poziva na toleranciju i razumijevanje među ljudima.

Harry Potter i Princ miješane krvi

ROWLING, Joanne Kathleen

Šesti dio serijala o poznatom učeniku čarobnjaštva. Dok se Harry, Ron i Hermiona spremaju za šestu godinu školovanja, Red feniksa i Dumbledore nastavljaju bitku protiv sila zla- Voldemorta i smrtonoša koji teroriziraju svijet čarobnjaka, a niti bezjaci nisu pošteđeni. S početkom nove školske godine u Hogwartsu koji također postaje sve nesigurnijim mjestom za život, zbivaju se velike promjene: stiže novi profesor, dva predmeta dobivaju nove predavače, a učenici šeste godine imaju priliku polagati aparaciju. Harry postaje kapetanom 

metlobojske ekipe, ponovno se zaljubljuje, a komplikacije s uskovitlanim osjećajima ne muče samo njega, već i njegove prijatelje. Dumbledore je na tragu načinu kojim će pobijediti lorda Voldemorta a u tome mu može pomoći jedino Harry Potter. No Harry, a i cijeli čarobnjački svijet, moraju se suočiti sa ogromnim gubitkom.

Ubitačno učilište

SNICKET, Lemony

Malo se tko na ovom svijetu morao suočiti sa toliko nesretnih događaja koji neprestance i na svakom koraku prate troje siročića Baudelaireovih. I malo tko bi sve to izdržao, ali Violeta, Klaus i Sunčica, ipak nekako uspjevaju preživjeti sve nedaće. Tako će se i u ovoj predposljednoj knjizi serijala, inteligentni i veseli mališani suočiti sa brojnim nedaćama i to za vrijeme školovanja u internatu. Zadesit će ih ratoborni račići, stroge kazne, mokra gljiva, ispiti iz cjelokupnog gradiva, užasni violinski koncerti, . . . i najgore od svega iscrpljujući treninzi učitelja tjelesnog odgoja Džingisa, osobe prikrivenog identiteta i namjera . . .

